Shelley Long

Bakgrunn

Long ble født i Fort Wayne, Indiana av Evandine, en lærerinne og Leland Long, som var industriarbeider før han ble lærer. Hun fullførte High School ved South Side High School i Fort Wayne og studerte senere Northwestern University i Illinois. Hun avbrøt imidlertid studiene for å forfølge en karriere som modell og skuespiller.

Karriere

Hun filmdebuterte som stemmeskuespiller i 1977 i den ukjente animasjons The Key, og TV-debuterte året etter i den komiske TV-filmen That Thing on ABC. Hun hadde samme år sin TV-serie debut, som var en gjesteopptreden i den kjente The Love Boat. Hun spillefilmdebuterte i 1980 med en sentral rolle i dramaet A Small Circle of Friends. Hun hadde i de nærmeste årene gjesteopptredener i kjente serier som Trapper John, M.D. (1979) og M*A*S*H, før hun i 1982 fikk rollen som Diane Chambers i den prisbelønnede komiserien Cheers. Denne rollen satte fart i karrieren og gjorde henne også internasjonalt kjent. Den skulle også innbringe henne en Emmy-pris og to Golden Globe-priser.

Hun forlot serien i 1987 etter uoverensstemmelser rundt lønna og samarbeidsproblemer med flere av medspillerne, blant dem Ted Danson and Kelsey Grammer. Parallelt med sin opptreden i Cheers hadde hun sentrale roller i kjente filmer som komedien Night Shift (1982), tenåringskomedien Losin' It (1983) (sammen med blant annet Tom Cruise) og i 1986 hovedrollen (sammen med Tom Hanks) i komedien Katta i sekken (The Money Pit). I 1987 hadde hun en viss suksess med mystery-komedien Outrageous Fortune (med Bette Midler som motspiller).
Etter Cheers hadde hun ambisjoner om en filmkarriere, og i 1989 hadde hun hovedrollen i filmkomedien Speiderliv i Beverly Hills (Troop Beverly Hills). Hennes drømmer fikk imidlertid en knekk da filmen ble dårlig mottatt av både kritikerne og publikum. Etter det hadde hun hovedroller i filmkomedier som Don't Tell Her It's Me (1990) og Frozen Assets (1992), men heller ikke disse fikk noen stor oppmerksomhet eller gode kritikker. Noe større suksess hadde hun derimot i filmkomedien The Brady Bunch Movie (1995) og til en viss grad i dens oppfølger, A Very Brady Sequel (1996).
I 1993 returnerte hun til Cheers for å spille i seriens to siste og avsluttende episoder. Etter det hadde hun i perioden 1993-94 en fast rolle i den kortlivede komiserien Good Advice, og i 1994 returnerte hun i rollen som Diane Chamber en episode av Frasier. Hun hadde i årene 1996 og 2001 ytterligere tre opptredener. I 1995 hadde hun hovedrollen i TV-film-versjonen av Freaky Friday og i 1998 hadde hun hovedrollen som Kelly i familieserien Kelly Kelly. Serien ble imidlertid tatt av sendeskjemaet etter bare syv episoder.
I 2000 hadde hun en sentral birolle i Robert Altmans dramakomedie Dr. T and the Women, med Richard Gere i hovedrollen. I 2002 returnerte hun for tredje gange som Carol Brady i TV-filmen The Brady Bunch in the White House. I 2003 hadde hun en gjesteopptreden i komiserien 8 Simple Rules, hvor hun spilte kona til tidligere Cheers-skuespiller John Ratzenberger. Hun har videre hatt gjesteopptredener i kjente serier som blant annet Murphy Brown (1996), Sabrina, the Teenage Witch (1998), Diagnosis Murder (1998), og Yes, Dear (2005).
I 2007 hadde hun hovedrollen i den relativt ukjente dramakomedien A Couple of White Chicks at the Hairdresser.

Andre priser

I 2006 vant hun en Legend Award ved TV Land Awards  og året etter en TV Land Award ved samme organisasjon.
I tillegg til dette vant hun i 1985 og 86 to Q Awarder ved Viewers for Quality Television Awards.

Personlige forhold

Longs første ekteskap ble oppløst i 1979. Hun var gift med Bruce Tyson fra 1982 og til de ble skilt i 2004. De har en datter sammen (f. 1985).